Det er en lettet Gert Madsen, der mandag har stået i spidsen for at få 1000 tons vindmølle fragtet fra Hanstholm Havn til Østerild.

- Det gik over al forventning. Det har været en sand fornøjelse, og det er super dygtige folk på alle pladser i dag, og det har været lige som det skal være, siger han efter den veloverståede transport. - Der var lidt kriller i maven fra morgenen af, og der må vi bare sige, at alt har spillet 110 procent, fortsætter han. Der mangler stadig at blive fragtet dele til møllen i Østerild. Det drejer sig blandt andet om møllens tre vinger og fire dele til tårnet. Det er dog ikke aktioner, der kommer til at trække så meget opmærksomhed som dagens mølletransport. Planen er nemlig, at disse dele skal fragtes til Østerild om natten. Derudover arbejdes der lige nu på at få kranerne, der har løftet nacellen og tårnet i land i Hanstholm Havn, fragtet til Østerild, så de er klar til at samle møllerne, når alle delene er ankommet.